REPUBLIKA SRBIJA

Odbor za dijasporu i Srbe u regionu

09 Broj: 06-2/571-15

30. decembar 2015. godine

B e o g r a d

Z A P I S N I K

SA ČETRNAESTE SEDNICE ODBORA ZA DIJASPORU I SRBE U REGIONU

Sednica je održana u utorak, 29**. decembra 2015**. godine u sali III Doma Narodne skupštine sa početkom u **9.00 časova**.

Sednicom je predsedavao Goran Bogdanović, predsednik Odbora.

Sednici su prisustvovali Miodrag Linta, zamenik predsednika Odbora i članovi Odbora: prof. dr Marko Atlagić, Milan Stevanović, Nenad Nikolić, dr Aleksandar Peranović; Dušan Stupar, Siniša Maksimović, Marjana Maraš, dr Branko Đurović i Aleksandar Čotrić i zamenik člana Aleksandar Marković.

Sa sednice opravdano odsutni: Nebojša Berić, Bratimir Vasiljević, Milorad Stošić, Jovana Jovanović, Milan Đurica i Marija Jevđić.

Pored članova Odbora sednici su prisustvovali: Dragan Momčilović, pomoćnik ministra spoljnih poslova, dr Ljiljana Nikšić, načelnik Odeljenja za migracionu politiku, dijasporu i socijalne sporazume MSP, Aleksandra Đurica, savetnik u Sektoru za konzularne poslove MSP, ; Vukman Krivokuća, Uprava za dijasporu i Srbe u regionu MSP, Zvonimir Jovanović, predsednik Kulturnog saveza Srba Švajcarske i predsednik Društva srpsko-švajcarskog prijateljstva i kulture sećanja „dr Arčibald Rajs“; Milovan Jovanović, predsednik Skupštine dijaspore Srba Južne Francuske; Stojan Stevanović, predsednik Udruženja srpskih privrednika Švajcarske, dr Vladimir Reković, nuklearni fizičar iz Evropskog centra za nuklearnu fiziku CERN u Ženevi i Jasna Radojčić, potpredsednica Udruženja žena „Mileva Marić Ajnštajn“.

Predsedavajući je najpre pozdravio prisutne i nakon utvrđivanja kvoruma kroz elektronski sistem, predložio sledeći

**D n e v n i r e d**

1.Informacija o predstojećim aktivnostima naše dijaspore u Švajcarskoj i Francuskoj (Zvonimir Jovanović, predsednik Kulturnog saveza Srba Švajcarske i Milovan Jovanović, predsednik Skupštine dijaspore Srba Južne Francuske)

2.Informacija o umrežavanju poslovne i akademske dijaspore (dr Ljiljana Nikšić, Ministarstvo spoljnih poslova)

3.Izveštaj Udruženja izdavača i knjižara Srbije o realizaciji projekata obogaćivanja knjižnih fondova biblioteka srpskih organizacija u dijaspori i regionu

4.Razno

Dnevni red je usvojen jednoglasno. Pre prelaska na rad po tačkama dnevnog reda, predsedavajući je predložio članovima da se izjasne o zapisnicima sa 12. i 13. sednice Odbora. Zapisnici sa 12 i 13 sednice Odbora su usvojeni jednoglasno.

Predsedavajući je najpre dao reč Draganu Momčiloviću, pomoćniku ministra spoljnih poslova, koji je informisao Odbor o aktivnostima, koje je Ministarstvo spoljnih poslova radeći na spoljnopolitičkoj promociji naše zemlje, sprovelo u poslednjih šest meseci, sve u cilju podizanja ugleda Srbije u svetu. S tim u vezi, Momčilović je podsetio na značajne rezultate postignute kada je u pitanju sprečavanje ulaska KiM u UNESKO, uspešno organizovanu i održanu Ministarsku konferencija OEBS u Beogradu i otvaranje pregovora sa EU - otvaranje poglavlja 32. i 35. On je naglasio da će Ministarstvo spoljnih poslova nastaviti sa aktivnostima promocije Srbije, posebno u saradnji sa srpskom dijasporom u Francuskoj i Švajcarskoj.

Zvonimir Jovanović, predsednik Kulturnog saveza Srba Švajcarske i predsednik Društva srpsko-švajcarskog prijateljstva i kulture sećanja „dr Arčibald Rajs“ informisao je članove Odbora o aktivnostima naše dijaspore u Švajcarskoj u poslednjem kvartalu godine, ističući realizaciju „Dani srpske kulture u Švajcarskoj“ , koja je sprovedena zahvaljući i sredstvima dodeljenim po konkursu od Uprave za saradnju s dijasporom i Srbima u regionu Ministarstva spoljnih poslova, zatim otkrivanje biste dr Arčibalda Rajsa, koja se trenutno nalazi u prostorijama Ambasade Srbije u Švajcarskoj i formiranje srpskih udruženja „dr Arčibald Rajs“, „Mileva Marić Ajnštajn“ i održavanje Skupštine Udruženja privrednika. U martu mesecu naredne godine planira se obeležavanje sto godina diplomatskih odnosa Srbije i Švajcarske i radiće se na uspostavljanju saradnje sa Policijskom akademijom iz Švajcarske, zatim predviđeno je održavanje sajma privrednika u Cirihu u junu 2016. godine i u narednoj godini se planira prenošenje posmtrnih ostataka Mileve Marić Ajnštajn iz Ciriha u Srbiju.

Milovan Jovanović, predsednik Skupštine dijaspore Srba Južne Francuske se u obraćanju zahvalio Odboru na prijemu i istakao podršku Ministarstva spoljnih poslova, posebno kada je u pitanju održavanja Frankofonije u Lionu, kada će Srbija imati priliku da u osam dana, tj. od 3-9 maja 2016. godine moći da promoviše srpsku kulturu i naglasio učvršćivanje saradnje sa Privrednom komorom Srbije, što će doprineti adekvatnom predstavljanju srpske privrede u Lionu i Sentetjenu u 2016. godini i povezivanju srpskih i francuskih privrednika. U daljem izlaganju, Milovan Jovanović je podsetio na predstojeće obeležavanje 766 godina od prvog sklapanja braka između srpskog kralja i francuske princeze, koje se dogodilo u 13.veku između srpskog kralja Uroša Prvog i francuske princeze Jelene Anžujske. U znak sećanja na taj dogaćaj, u duhu negovanja tradicije prijateljskih odnosa Srbije i Francuske, u Srbiji se održava manifestacija pod nazivom „Dani jorgovana“, a u Lionu, Kanu i Nici pod nazivom „Praznik jorgovana“.

DrVladimir Reković, nuklearni fizičar iz Evropskog centra za nuklearnu fiziku- CERN u Ženevi pozdravio je prisutne i podsetio da je Srbija od pre 3-4 godine pridruženi član CERN-a i zahvalio se Ministarstvu prosvete, nauke i tehnološkog razvoja na podršci. Reković je u izlaganju ukazao na činjenicu da Srbija može da učestvuje na višemilionskim tenderima za inženjerske sisteme i da je to šansa za našu privredu, kroz povezivanje srpskih firmi sa CERN-om. U daljem izlaganju pohvalio je MSP i udruženje „dr Arčibald Rajs“ na uspostavljanju političke i naučne saradnje sa Univerzitetom u Lozani.

Stojan Stevanović, predsednik Udruženja srpskih privrednika Švajcarske je istakao da udruženje postoji 30 godina i radi na povezivanju srpskih privrednika dijaspore i matice. On je podsetio da u Švajcarskoj živi oko 200 hiljada Srba i da Srpski savez kao krovna organizacija i Udruženje srpskih privrednika Švajcarske okupljaju Srbe iz svih bivših jugoslovenskih republika. On je najavio održavanje Sajma srpskih privrednika u Cirihu 4. i 5. juna 2016.g. , čiji cilj je okupljanje i povezivanje srpskih privrednika iz matice i dijaspore radi ulaganja u Srbiju i Republiku Srpsku. Stevanović je istakao dobru saradnju sa Privrednom komorom Srbije i PK Republike Srpske, kao i sa MSP, tj. Odeljenjem za miogracionu politiku, dijasporu i socijalne sporazume i izrazio očekivanje da će uz dobro uspostavljenu saradnju najavljeni sajam i promocija ulaganja u Srbiju i Republiku Srpsku biti uspešni.

Jasna Radojčić, potpredsednica Udruženja žena „Mileva Marić Ajnštajn“ istakla je da je jedan od glavnih ciljeva Udruženja promovisanje srpske kulture Švajcarcima. Iz ugla nastavnika dopunske nastave ukazala je na važnost negovanja srpskog jezika, kulture i baštine srpskog naroda.

Dr Ljiljana Nikšić, načelnik Odeljenja za migracionu politiku, dijasporu i socijalne sporazume MSP je pozdravila članove Odbora, zahvaljujući na dosadašnjoj dobroj saradnji ističući da je MSP preduzelo odgovarajuće korake u cilju umrežavanja poslovne i akademske dijaspore, koristeći raspoložive kapacite naših DKP. Naglasila je saradnju sa Privrednom komorom Srbije i ukratko informisala članove Odbora o Poslovnom forumu dijaspore održanom prethodnog dana u sedištu Privredne komore Srbije, naglašavajući prednosti njihovog novog koncepta rada.

Vukman Krivokuća iz Uprave za dijasporu i Srbe u regionu MSP informisao je članove Odbora o sprovedenom konkursu i raspodeli sredstava udruženjima Srba iz dijaspore i regiona.

Po trećoj tački dnevnog reda predsedavajući je podsetio da je Izveštaj blagovremeno dostavljen i pitao da li se neko javlja za reč. Pošto nije bilo prijavljenih za reč povodom ove tačke, prešlo se na tačku Razno.

U okviru tačke Razno, predsedavajući je obavestio Odbor da je stigla pozivnica za učešće na obeležavanju Svetosavske akademije u Skoplju, Makedonija 27. januara 2016. godine i Odbor je odredio tročlanu delegaciju u sastavu: Goran Bogdanović, predsednik Odbora i članovi: Aleksandar Čotrić i dr Branko Đurović

Sednica je završena u 10,00 časova.

SEKRETAR ODBORA PREDSEDNIK ODBORA

Vesna Matić Vukašinović Goran Bogdanović